SKRIFTLIG FORESPØRGSEL E-1190/01

af Luis Berenguer Fuster (PSE) til Kommissionen

(19. april 2001)

Om: Den Europæiske Socialfond og den selvstyrende region Valencia

I forbindelse med forvaltningen af de tilskud, som Valencias regionalstyre tildeler til arbejdsmarkedskurser i form af godkendte kurser med midler fra Socialfonden, er der i løbet af denne uge kommet modstridende oplysninger fra regionen.

For det første skal regionalstyret for regnskabsåret 2000 tilbagebetale 697 mio. pesetas til ESF, og samtidig har en lang række organer og sammenslutninger måttet opgive at gennemføre planlagte kurser, fordi de regionale myndigheder ikke kunne give tilsagn om en opfølgning af disse projekter og føre tilsyn med kurserne.

Desuden har den lokale presse bragt oplysninger om en tidligere generaldirektør i det valencianske regionalstyres afdeling for beskæftigelse (i perioden 1995-1996), José Linfate Vidal, som allerede inden han overtog denne post, havde beskæftiget sig med sådanne uddannelsesaktiviteter, og som nu beklæder en lederstilling på erhvervsuddannelsesområdet. Virksomhederne her har grundlæggende til opgave at deltage i de programmer, som delvis finansieres af Socialfonden. Disse virksomheders aktiviteter strækker sig fra vejledning i forvaltning af erhvervsuddannelsesprojekter til undervisning, f.eks. i formidling af den nye informations- og kommunikationsteknologi. Der er tilsyneladende tale om en ikke ganske moralsk uangribelig sag, hvor den pågældende person siden 1995 har været i stand til at fordoble sine indtægter.

Endelig er der til regionens parlament blevet stillet en forespørgsel om, hvilke virksomheder og organer der har modtaget tilskud, disses omfang og antallet af deltagere samt graden af deltagernes integration på arbejdsmarkedet. Indtil videre er der ikke blevet givet noget svar.

Har Kommissionen kendskab til disse forlydender? I hvilket omfang er modtagerne af ESF-støtte berørt?

Hvordan samarbejder Kommissionen med medlemsstaternes myndigheder om opfyldelse af målsætningerne under mål 1 i overensstemmelse med de gældende forordninger?

Har Kommissionen til hensigt at tage noget initiativ i forbindelse med regionen Valencias forvaltning af disse midler?

Svar afgivet på Kommissionens vegne af Anna Diamantopoulou

(29. juni 2001)

Hvad angår spørgsmålene om de forskellige forlydender, der stammer fra Valencia (det regionale parlament, pressen), ligger Kommissionen ikke for nærværende inde med tilstrækkelige oplysninger til at kunne formulere en udtalelse og om fornødent træffe foranstaltninger. Derfor har den øjeblikkelig taget kontakt til de spanske myndigheder for at få svar på de spørgsmål, der er rejst af pressen og det regionale parlament. Så snart den har modtaget disse oplysninger, vil den informere det ærede medlem herom og orientere ham om sin analyse af situationen.

Hvad spørgsmålet om samarbejdet mellem Kommissionen og medlemsstaterne angår, fastslår artikel 8, stk. 1 i Rådets forordning (EF) nr. 1260/1999(1) subsidiaritetsprincippet, hvorefter iværksættelsen af interventioner henhører under medlemsstaternes ansvar på det relevante territoriale niveau.

I øvrigt fastsætter den samme forordning de mekanismer, hvormed Kommissionen deltager i iværksættelsen af omtalte interventioner, navnlig budgetprocedurerne, fremgangsmåderne for udbetaling til medlemsstaterne og for Kommissionens deltagelse i opfølgningskomitéerne for de operationelle programmer. På samme måde har Kommissionen vedtaget en række forordninger, som fastsætter standarder og procedurer for iværksættelse, forvaltning og kontrol af interventionerne (forordning (EF) nr. 438/2001(2)) såvel som forpligtelsen til at orientere Kommissionen om tilfælde af uregelmæssigheder og svig (forordning (EF) nr. 1681/94(3)).

I den konkrete sag med den selvstyrende region Valencia er det operationelle program for perioden 1994-1999 (Programa Operativo de la Comunidad Autónoma Valenciana) endnu ikke afsluttet, for Kommissionen afventer anmodningen om udbetaling af det resterende beløb, den endelige rapport og den revisionspåtegning, der skal foretages af dem, der forvalter fællesskabsmidlerne på nationalt plan i henhold til forordning (EF) nr. 2064/97(4). Den frist, der er fastsat for de spanske myndigheder til at sende Kommissionen den nødvendige dokumentation, er den 30. juni 2002.

Hvad angår det operationelle program for perioden 2000-2006 (Programa Operativo Integrado de la Comunidad Autónoma Valenciana), vil det første møde i opfølgningskomitéen finde sted i juni måned i Valencia. Ved dette møde skal de spanske myndigheder forelægge status for gennemførelse af interventionen. Kommissionen skulle i øvrigt meget snart modtage den første årsberetning for den aktuelle periode, der skal indeholde oplysninger om gennemførelsen og forvaltningen af det pågældende operationelle program.

(1) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene EFT L 161 af 26.6.1999.

(2) Kommissionens forordning (EF) nr. 438/2001 af 2. marts 2001 om gennemførelsesbestemmelser til Rådets forordning (EF) nr. 1260/1999 for så vidt angår forvaltnings- og kontrolsystemerne for strukturfondenes interventioner EFT L 63 af 3.3.2001.

(3) Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område EFT L 178 af 12.7.1994.

(4) Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene EFT L 290 af 23.10.1997.